CELEX: 
Language: da
Date: 2017-09-29 00:00:00
Title: KOMMISSIONENS DELEGEREDE FORORDNING (EU) …/… om supplerende regler til Europa-Parlamentets og Rådets forordning (EU) 2016/1011 for at fastlægge visse tekniske elementer i definitionerne i samme forordnings artikel 3, stk. 1

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Ved forordning (EU) 2016/1011 om indeks, der bruges som benchmarks i finansielle instrumenter og finansielle kontrakter eller med henblik på at måle investeringsfondes økonomiske resultater (benchmarkforordningen) indføres der en fælles ramme med henblik på at sikre nøjagtigheden og integriteten af benchmarks, der anvendes som reference for finansielle instrumenter, finansielle kontrakter eller investeringsfonde i Den Europæiske Union. Forordningen har på den måde til formål at medvirke til, at det indre marked fungerer på tilfredsstillende vis, samtidig med at der sikres et højt niveau af forbruger- og investorbeskyttelse.
            
            
               Denne delegerede forordning er baseret på en fakultativ beføjelse i benchmarkforordningen. Spørgsmålet om nærhedsprincippet indgik i konsekvensanalysen af benchmarkforordningen.
            
            
               2.HØRINGER FORUD FOR RETSAKTENS VEDTAGELSE
            
            
               Kommissionen anmodede Den Europæiske Værdipapir- og Markedstilsynsmyndighed (ESMA) om at yde teknisk rådgivning om eventuelle delegerede retsakter vedrørende benchmarkforordningen. ESMA leverede denne rådgivning til Kommissionen den 10. november 2016. I forbindelse med udarbejdelsen af sin tekniske rådgivning afholdt ESMA to offentlige høringer — en i februar-marts 2016 (51 offentliggjorte svar
                  1
               ) og en anden i juni 2016 (33 offentliggjorte svar
                  2
               ). Den afholdt også en åben høring den 29. februar 2016. Kommissionen deltog i møderne i ESMA-taskforcen, der forberedte rådgivningen og den åbne høring, og tog hensyn til disse ved udarbejdelsen af den delegerede forordning. 
            
            
               Mange af respondenterne i høringen om udkastet til den tekniske rådgivning udtrykte betænkeligheder ved den specifikke henvisning til, hvornår et tal er "stillet til rådighed for offentligheden". Bemærkningerne fokuserede primært på de tilsigtede modtagere af tallet. Der var bekymring over, at den foreslåede formulering, nemlig "et stort eller potentielt ubegrænset antal modtagere", ville være for vagt til at kunne fortolkes på en ensartet måde. Nogle betragtede dette som en meget bred definition, mens andre mente, at det ville kunne skabe store smuthuller. I lyset af disse usikkerhedsmomenter efterlyste en række respondenter safe harbour-bestemmelser, mens andre gik ind for en bred definition for at sikre, at alle investorer var beskyttet. Som reaktion på denne feedback fjernede ESMA henvisningen til "et stort antal" modtagere. Endvidere bemærkede ESMA, at tilrådighedsstillelse også kan bero på brugen af et indeks, da dette ville resultere i, at andre parter eller investorer fik direkte adgang til de faktiske indekstal og ikke kun til det indeksnavn, der anvendes i det/den respektive finansielle instrument, finansielle kontrakt eller investeringsfond.
            
            
               Langt størstedelen af respondenterne tilsluttede sig definitionen af "administration af ordningerne for fastlæggelse af et benchmark", men der syntes at være betydelig forvirring mellem definitionen og betydningen af "levering af et benchmark", som administrering er en del af, og definitionen og betydningen af at være en administrator, som ikke fokuserer på leveringen af et benchmark som sådan, men på kontrol med leveringen.  
            
            
               ESMA har også anmodet om holdninger til en tredje definition, nemlig begrebet "udstedelse af et finansielt instrument", som indgår i definitionen af "brug af et benchmark". Respondenterne tilsluttede sig i det store og hele den foreslåede definition. Da den foreslåede definition og den tekniske rådgivning fra ESMA imidlertid blot sammenbragte definitioner fra andre af EU's love, og da respondenterne ikke anmodede om yderligere præcisering i høringerne, blev det besluttet, at det ikke ville være hensigtsmæssigt eller forholdsmæssigt at medtage denne definition i denne forordning.
            
            
               Kommissionen har på sin side afholdt bilaterale møder med forskellige interessenter for at drøfte indholdet af de delegerede retsakter i 2016 og første kvartal af 2017. Den har også afholdt to møder i den relevante ekspertgruppe, hvor de delegerede foranstaltninger blev drøftet af eksperter fra finansministerier og tilsynsmyndigheder i medlemsstaterne og observatører fra Europa-Parlamentet og ESMA. 
            
            
               Offentligheden blev opfordret til at give feedback om Kommissiones delegerede forordning den kommissionsinterne høring af andre tjenestegrene.fra den 22. juni 2017 til den 20. juli 2017. Tre af de otte høringssvar, der indkom, udtrykte tilfredshed med teksten uden yderligere bemærkninger. En respondent foreslog at fritage alle parter med en kontrakt med indeksproducenten fra definitionen af "stille til rådighed for offentligheden". Da dette delvist ville overlappe med den nuværende affattelse, blev det anset for at være mere forvirrende end nyttigt. Den foreslåede udelukkelse af tilrådighedsstillelse af oplysninger til detailkunder blot til brug på platforme, der er omfattet af ejendomsrettigheder, er i modstrid med den oprindelige definition af udtrykket "offentligheden". Endvidere ville det være umuligt at kontrollere detailkunders eller andre kunders eventuelle efterfølgende brug af tallet. Den foreslåede udelukkelse af offentliggørelse på grund af lovfæstede forpligtelser fra definitionen af "stille til rådighed for offentligheden" blev ikke anset for at være relevant, da offentliggørelsen allerede ville opfylde den relevante betingelse benchmarkforordningen. Andre bemærkninger vedrørende CCP'er og reference- eller afviklingspriser blev ikke medtaget, da disse emner er mere passende kan præciseres i form af spørgsmål og svar eller retningslinjer fra ESMA. Et forslag til en mindre præcisering i betragtning 4 blev medtaget.
            
            
            
               3.JURIDISKE ASPEKTER AF DEN DELEGEREDE RETSAKT
            
            
               Artikel 1 og 2 præciserer yderligere betydningen af to tekniske elementer i definitionerne i benchmarkforordningen: tilrådighedsstillelse for offentligheden og administration af ordningerne for fastlæggelse af et benchmark  
            
            
               KOMMISSIONENS DELEGEREDE FORORDNING (EU) …/…
            
            
               af 29.9.2017
            
            
               om supplerende regler til Europa-Parlamentets og Rådets forordning (EU) 2016/1011 for at fastlægge visse tekniske elementer i definitionerne i samme forordnings artikel 3, stk. 1
            
            
               (EØS-relevant tekst)
            
            
               EUROPA-KOMMISSIONEN HAR —
            
         
         
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2016/1011 af 8. juni 2016 om indeks, der bruges som benchmarks i finansielle instrumenter og finansielle kontrakter eller med henblik på at måle investeringsfondes økonomiske resultater, og om ændring af direktiv 2008/48/EF og 2014/17/EU samt forordning (EU) nr. 596/2014
                  3
               , særlig artikel 3, stk. 2, og
            
            
               ud fra følgende betragtninger:
            
            
               (1)I henhold til forordning (EU) 2016/1011 skal et tal, for at blive betragtet som et "indeks", offentliggøres eller stilles til rådighed for offentligheden. Definitionen af et indeks danner dernæst grundlag for definitionen af et benchmark i forordning (EU) 2016/1011.
            
            
               (2)Det er derfor nødvendigt at præcisere, i hvilke situationer et tal anses for at være stillet til rådighed for offentligheden for at undgå regelarbitrage mellem jurisdiktioner i Unionen. 
            
            
               (3)Den enhed, som den, der leverer tallet, tilhører, bør ikke anses for at udgøre offentligheden i forordning (EU) 2016/1011's forstand, da der ellers ikke ville være nogen forskel mellem "stille til rådighed" og "stille til rådighed for offentligheden". Af samme grund bør et snævert defineret antal modtagere heller ikke anses for at udgøre offentligheden.
            
            
               (4)Et tal bør anses for at være stillet til rådighed for offentligheden, hvis det direkte eller indirekte kan tilgås af en bredere gruppe af personer. Brug af et benchmark, der giver brugeren adgang til det tal, der anvendes som reference, bør anses for at være indirekte adgang. 
            
            
               (5)Tilrådighedsstillelse af et tal kan finde sted i forskellige former på samme tid eller efter hinanden, via leverandøren af tallet eller ved videregivelse af tallet af en eller flere af de primære modtagere. 
            
            
               (6)For at sikre, at definitionen af "levering af et benchmark" anvendes på en ensartet måde, bør det fastsættes, at administration af ordningerne for fastlæggelse af et benchmark, jf. artikel 3, stk. 1, nr. 5), litra a), i forordning (EU) 2016/1011, omfatter den løbende forvaltning af leveringen af benchmarket samt fastlæggelse, justering og løbende vedligeholdelse af metodologien —
            
            
               VEDTAGET DENNE FORORDNING:
            
            
               Artikel 1
                  Stille til rådighed for offentligheden
            
            
               1.Et tal anses for at være stillet til rådighed for offentligheden i forordning (EU) 2016/1011's forstand, hvis tallet er tilgængeligt for et potentielt ubegrænset antal andre juridiske og fysiske personer end indeksproducenten eller andre end et fastlagt antal modtagere, der er forbundne med eller knyttet til indeksproducenten. 
            
            
               2.Et tal stilles til rådighed for offentligheden, hvis det enten direkte eller indirekte er tilgængeligt for sådanne personer, bl.a. som følge af at det bruges af en eller flere tilsynsbelagte enheder som reference for et finansielt instrument, som enheden udsteder, eller til at fastslå, hvilket beløb der skal betales i forbindelse med et finansielt instrument eller en finansiel kontrakt, eller til at måle en investeringsfonds økonomiske resultater eller til at levere en debitorrente beregnet som et "spread" eller en fortjenstmargen i forhold til dette tal. 
            
            
               3.Adgang kan ske via en række forskellige medier og vilkår, der er fastsat af producenten eller aftalt mellem producenten og modtagerne, gratis eller mod betaling af et gebyr, herunder, men ikke begrænset til, telefon, file transfer protocol, internet, åben adgang, nyheder, medier, via finansielle instrumenter, finansielle kontrakter eller investeringsfonde, som benytter tallet som reference, eller efter anmodning til brugerne.
            
            
               Artikel 2
                  Administration af ordningerne for fastlæggelse af et benchmark
            
            
               Ved anvendelsen af forordning (EU) 2016/1011 omfatter administration af ordningerne for fastlæggelse af et benchmark begge følgende:
            
            
               a)den løbende forvaltning af producentens strukturer og af dennes personale, som er involveret i processen med at fastsætte et benchmark 
            
            
               b)fastlæggelse, justering og løbende vedligeholdelse af en specifik metodologi til fastsættelse af et benchmark.
            
            
               Artikel 3
                  Ikrafttræden
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
         
         
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 29.9.2017.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  EUT L 171 af 29.6.2016, s. 1.